ג'ונתן דמי

רוברט ג'ונתן דמי (באנגלית: Robert Jonathan Demme;‏ 22 בפברואר 1944 – 26 באפריל 2017) היה תסריטאי, מפיק ובמאי קולנוע אמריקאי. דמי זכה פרס אוסקר לבמאי הטוב ביותר לשנת 1991 על עבודתו בסרט "שתיקת הכבשים". דמי נולד בכפר באלדווין שבמחוז נאסו, ניו יורק. למד באוניברסיטת פלורידה. דמי הוא דודו של הבמאי טד דמי. לדמי שלושה ילדים: רמונה, ברוקלין וג'וזפין משתי מערכות יחסים שניהל עם ג'ואן הווארד ואוולין פורסל. דמי החל את הקריירה שלו בתחילת שנות ה-70 כשעבד על סרט ניצול בשביל רוג'ר קורמן, בשנת 1974 עבר דמי לבימוי עצמאי וביים את סרטו הראשון "כלא לוהט". סרטיו של דמי בתחילת דרכו, ובהם "אמא מטריפה" ו"חיבוק קטלני", קיבלו ביקורות אוהדות מצד המבקרים אך לא זכו להצלחה קופתית. סרטו "מלווין והווארד" בכיכובה של מרי סטינבורגן שיצא לאקרנים ב-1980, זכה בשני פרסי אוסקר, לשחקנית המשנה סטינבורגן, ועבור התסריט של בו גולדמן(אנ'). הסרט פרץ עבור דמי את מחסום האלמוניות, והקנה לו מעמד של במאי מתחיל ומוערך מאוד בהוליווד. הצלחת הסרט הובילה את דמי לביים את דרמת המלחמה "נשים בעורף" בכיכובם של גולדי הון, קורט ראסל וכריסטין לאטי (קיבלה מועמדות אוסקר), ואת סרט הקאלט האלים "משהו פראי". דמי חתם את עבודתו בשנות ה-80 עם קומדיית הפשע "נשואה למאפיה", לסרט ליהק דמי צוות שחקנים שכלל את מישל פייפר, מת'יו מודין ודין סטוקוול (זכה למועמדות אוסקר על תפקידו). דמי היה מועמד לפרס אינדפנדנט ספיריט עבור הסרט "לשחות לקמבודיה" אותו ביים אודות המצב הפוליטי בקמבודיה. ערך מורחב – שתיקת הכבשים סרטו המפורסם ביותר של דמי הוא מותחן האימה "שתיקת הכבשים", המבוסס על ספרו של תומאס האריס. הסרט זכה להצלחה עם הכנסה של למעלה מ-200 מיליון דולרים, זכה בחמישה פרסי אוסקר, בהם פרס אוסקר לבמאי הטוב ביותר לדמי, שקיבל גם מועמדויות נוספות לפרס גלובוס הזהב, פרס באפט"א ופרס סזאר. סרטו הבא של דמי היה הדרמה "פילדלפיה", המבוססת על סיפורו האמיתי של עו"ד ההומוסקסואל ג'פרי באוורס אשר נדבק במחלת האיידס ונאלץ להילחם על זכויותיו המשפטיים והעקרוניים. דמי היה מועמד בזכות סרט זה לפרס הבמאי הטוב ביותר במסגרת פסטיבל הסרטים הבינלאומי בברלין. ב-1998 ביים דמי את הדרמה המבוססת על ספרה של טוני מוריסון "חמדת", העלילה מתרכזת בחייה של סת' (אופרה וינפרי) בחורה אפרו אמריקאית המנהלת חיים נעימים ומסודרים באוהיו, לאחר שברחה מעבר של עבדות. בשנת 2002 ביים דמי את המותחן "האמת אודות צ'ארלי" בכיכובם של מארק וולברג וטים רובינס, הסרט נכשל בקופות וגם הביקורות לא היטיבו עימו. שנה לאחר מכן הפיק דמי ביחד עם צ'ארלי קאופמן את הדרמה "אדפטיישן" בכיכובם של ניקולס קייג', מריל סטריפ וכריס קופר. ב-2004 הצליח עם מותחן המסתורין "המועמד ממנצ'וריה" שהכניס כמעט 100 מיליון דולר. סרט זה הוא רימייק לסרט מצליח משנת 1962, וחושף קונספירציה בחלונות הגבוהים בממשל האמריקאי. הסרט מביא את סיפורו של קצין בצבא האמריקני, בנט מרקו, שחושד שהפלוגה שלו עברה שטיפת מוח במהלך מלחמת המפרץ הראשונה, כדי לקדם עניינים פוליטיים בוושינגטון. סרטו התיעודי של דמי "האיש מהמישורים" ("Man from Plains") מתעד את סיפור חייו של נשיא ארצות הברית ג'ימי קרטר. הוא צולם לאחר צאת ספרו פלסטין: שלום ולא אפרטהייד, וזכה בשלושה פרסים במסגרת "פסטיבל הסרטים של ונציה". בשנת 2008 ביים דמי את סרטו האחרון "רייצ'ל מתחתנת", דרמה ריאליסטית על בחורה מעורערת שחוזרת לחיק משפחתה ומכניסה את כולם למערבולת של רגשות. דמי היה מועמד על סרט זה לפרס האינדיפנדנט ספיריט. ב־26 באפריל 2017, בגיל 73, הלך דמי לעולמו כתוצאה מסרטן הוושט וסיבוכים של מחלת לב. דמי הותיר אחריו אישה ושלושה ילדים. כלא לוהט (1974) אמא מטריפה (1975) לטפל בזהירות (1977) חיבוק קטלני (1979) מלווין והווארד (1980) נשים בעורף (1984) Stop Making Sense ‏(1984) משהו פראי (1986) לשחות לקמבודיה (1987) נשואה למאפיה (1988) שתיקת הכבשים (1991) פילדלפיה (1993) חמדת (1998) האמת אודות צ'ארלי (2002) האגרונומיסט (2002) המועמד ממנצ'וריה (2004) ניל יאנג: לב של זהב (2006) האיש מפריז (2007) רייצ'ל מתחתנת (2008) מדיה וקבצים בנושא ג'ונתן דמי בוויקישיתוף אתר האינטרנט הרשמי של ג'ונתן דמי ג'ונתן דמי, במסד הנתונים הקולנועיים IMDb (באנגלית) ג'ונתן דמי, באתר AllMovie (באנגלית) ג'ונתן דמי, באתר Rotten Tomatoes (באנגלית) ג'ונתן דמי, באתר Box Office Mojo (באנגלית) ג'ונתן דמי, במסד הנתונים הקולנועיים KinoPoisk (ברוסית) ג'ונתן דמי, באתר AllMusic (באנגלית) ג'ונתן דמי, באתר MusicBrainz (באנגלית) ג'ונתן דמי, באתר Discogs (באנגלית) מת ג'ונתן דמי, הבמאי זוכה האוסקר של "שתיקת הכבשים", באתר הארץ, 26 באפריל 2017 אורי קליין, ג'ונתן דמי: אחד הבמאים החשובים ביותר בקולנוע האמריקאי מאז תחילת שנות ה–70, באתר הארץ, 28 באפריל 2017 ג'ונתן דמי, באתר "Find a Grave" (באנגלית) ג'ונתן דמי, באתר אנציקלופדיה בריטניקה (באנגלית)